Kleinboer looi voorligters
• Nuus • Kleinboer looi voorligters
Die KZN NoTill-klub se simposuim. Foto: KZN No Till Klub
Kleinskaalse boere kry feitlik geen hulp van voorligters van die Departement van Landbou nie, sê 'n boer van Ladysmith.
'n Kleinboer van 'n kommunale gebied naby Bergville, KwaZulu-Natal, het op die jaarlikse geenbewerking-konferensie by Drakensville kaalvuis onder die Regering se landbouvoorligters ingeklim.
Mnr. Nicolas Madondo het gesê kleinskaalse boere in kommunale gebiede kry niks van die Departement van Landbou nie omdat sy voorligters nie hul werk doen nie.
"Die regeringstelsel laat ons nie toe om self ons voorleggings of sakeplanne aan die Departement van Landbou voor te lê nie. Ons moet via die voorligter gaan. Hy of sy moet dit vir jou doen en as hy of sy nie wil nie, kry jy niks van die Regering nie. Jy moet wag en hom of haar probeer oortuig om dit vir jou te doen."
Hy het bygevoeg dat dié amptenare wat wel gestuur word om hulle te help, met hul eie idees daar aankom en nie bereid is om te luister na wat die boere wil hê en nodig het nie.
Madondo het op die konferensie vertel hoe hy en sy medeboere met die hulp van die Landbounavorsingsraad na geenbewerking omgeskakel het. Hulle plant mielies op landjies van 1 ha tot 4 ha in die Drakensberge, wat nie vir trekkers toeganklik is nie.
Mnr. Steve Morris, voorsitter van die Geenbewerkingsklub wat die konferensie aangebied het, het 'n beroep op regeringafgevaardigdes gedoen om Madondo se boodskap oor te dra. "Het julle gehoor wat hy gesê het? Het julle gehoor hy kla dat julle nie na hulle luister nie? Laat ons asseblief toe om kwessies soos dié as boere te bespreek en nie in 'n politieke konteks nie."
2012/09/26 01:23:47 PM
Ek dink blanke en nie-blanke kleinboere sit met presies dieselfde probleem - geen of weinig ondersteuning - alles in SA Landbou draai om die behoeftes van die kommersiele boere. Hulle is natuurlik die grootste produseerders van kos, maar hoeveel kos word nie ook deur kleiner boere (en ek praat nie van bestaansboere nie) geproduseer. Daar is verskeie kleinboere met 50-100 beeste en net soveel skape. Het iemand al bereken watter bydrae hulle gesamentlik lewer? Daarbenewens kry deeltydse boere ook gereeld 'n ongevraagde klap of twee en word na hulle verwys as die tjekboekboere. Baie van hulle het nie plase geerf nie en moet op klein skaal met eie kapitaal boerderye stelselmatig op die been bring. Dit het tyd geword dat SA se kleinboere na waarde geskat word! Ek lig my hoed vir al die kommersiele boere wat steeds suksesvol boer, maar daar is net soveel suksesverhale onder kleinboere wat met baie min hulpmiddels en toerusting groot suksesse behaal.